Воуԥҳа Аҟәа COVID азы: ҳгәы зҟажо ак ыҟоуп, ашколқәа аус шыруагьы - иҭынчрахеит
15:53 28.02.2022 (ирҿыцуп: 15:57 28.02.2022)
Аҟәа ақалақь агәабзиарахьчара аусбарҭа аиҳабы Ирма Воуԥҳа арадио Sputnik иазеиҭалҳәеит, аҳҭнықалақь аҿы ачымазара аганахьала аҭагылазаашьа зеиԥшроу, алаҵаҟаҵара аус шцо атәы.
"Ҳазлахәаԥшуа ала аҿкчымазараз аҭагылазаашьа хәыҷык иҭышәантәалеит. Иҳаҩсыз амчыбжь иалагӡаны ҿыц ичмазаҩхеит Аҟәеи Аҟәа араиони иахьаҵанакуа 515-ҩык ауаа. Уаанӡа мчыбжьык иалагӡаны 663-ҩык ирыхьуан, урҭ рҟынтә адуцәа 625-ҩык ыҟан, ахыҷқәа 38-ҩык. Хәыҷык ҳгәы зҟажо ак ыҟоуп, ашколқәа аус шыруагьы иҭынчрахеит ҳәа ҳгәы иаанагоит. Уажәраанӡа иаркыз Аҟәатәи аҩбатәи ашколгьы иахьа инаркны аусура иалагеит. Уажәы аҳҭнықалақь аҿы ашколқәеи ахәыҷбаҳчақәеи знгьы аус руеит", - ҳәа еиҭалҳәеит Воуԥҳа.
Аҟәа ақалақь агәабзиарахьчара аусбарҭа аиҳабы лажәақәа рыла есыҽны 40-ҩык рҟынӡа аҳҭнықалақь аҿы алаҵа ҟарҵоит. Спутник-лаит ааргеижьҭеи 464-ҩык иҟарҵахьеит.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.